Víkingar Ólafsvík náðu ekki að knýja fram sigur þegar KS / Leiftur kom í heimsókn í gærkveldi og varð markalaust jafntefli niðurstaðan . Þetta var sjötta jafntefli Víkinganna í sumar og eru þeir nú jafnir nöfnum sínum í Reykjavík í 5. - 6. sæti deildarinnar með 18 stig . Víkingarnir sóttu fast að marki gestanna í fyrri hálfleiknum og voru bæði óheppnir og klaufar að ná ekki að skora . Síðari hálfleikurinn var síðan mun jafnari og voru gestirnir greinilega ákveðnir í að sækja sér stig í botnbaráttunni . Víkingar fóru hins vegar illa með gullið tækifæri að færa sig ofar á töflunni . Staða liðsins er engu að síður nokkuð þægileg og góðir möguleikar að tryggja í næstu leikjum takmark númer eitt fyrir tímabilið , að halda sér í deildinni .